Operatorių parinkimo viešosioms elektromobilių įkrovimo prieigoms įrengti ir eksploatuoti Druskininkų savivaldybės teritorijoje konkurso sąlygų

1 priedas

**OPERATORIŲ PARINKIMO VIEŠOSIOMS ELEKTROMOBILIŲ ĮKROVIMO PRIEIGOMS ĮRENGTI IR EKSPLOATUOTI DRUSKININKŲ SAVIVALDYBĖS TERITORIJOJE**

**TECHNINĖ SPECIFIKACIJA**

**I SKYRIUS**

**BENDROSIOS NUOSTATOS**

1. Viešųjų elektromobilių įkrovimo prieigų įrengimo ir eksploatavimo Druskininkų savivaldybės teritorijoje paskirtis – sudaryti galimybes elektromobilių naudotojams sklandžiai ir nepertraukiamai keliauti Druskininkų savivaldybėje, mažinant naftos produktų vartojimą transporto sektoriuje ir švelninant transporto poveikį aplinkai.
2. Konkursas dėl 102 įkrovimo prieigų įrengimo ir eksploatavimo yra suskaidytas į dvi dalis. Kiekvienoje dalyje įkrovimo prieigų įrengimo vietos apima tiek miegamuosiuose rajonuose, tiek miesto centre esančias vietas, taip siekiant mažinti geografinius skirtumus tarp konkurso dalių ir padidinti konkurenciją tarp konkurso dalyvių:
   1. 1 dalyje konkurso dalyvis pagal Konkurso sąlygų 2 priede pateiktą vietų sąrašą ir schemas turi įrengti 52 įkrovimo prieigas;
   2. 2 dalyje konkurso dalyvis pagal Konkurso sąlygų 3 priede pateiktą vietų sąrašą ir schemas turi įrengti 50 įkrovimo prieigų.
3. 1 ir 2 dalyse įrengtinų elektromobilių įkrovimo prieigų vietos paskirstytos įvertinus preliminarias numatomas jų prijungimo prie elektros skirstomųjų tinklų kainas, išsidėstymą mieste taip, kad kiekvienoje dalyje būtų vienodas vietų skaičius miesto centrinėje dalyje, miegamuosiuose rajonuose, kaimiškosiose vietovėse ir pan.
4. Konkurso laimėtojai privalo įrengti įkrovimo prieigas:
   1. ne mažesnės kaip 22 kW atiduodamosios galios;
   2. pasirinktinai iš pateiktų prieigų vietų sąrašų įrengti bent po vieną didelės galios prieigą, kai vienoje prieigoje atiduodamoji galia didesnė negu 49 kW ir ne didesnė kaip 149 kW;
   3. pasirinktinai iš pateiktų prieigų vietų sąrašų įrengti bent po vieną didelės galios prieigą, kai vienoje prieigoje atiduodamoji galia didesnė negu 149 kW.
5. Elektromobilių įkrovimo ir eksploatavimo paslaugos turės būti teikiamos nepažeidžiant Europos Sąjungos institucijų norminių teisės aktų, Lietuvos Respublikos įstatymų bei kitų teisės aktų, reglamentuojančių elektromobilių įkrovimo organizavimą, reikalavimų, įskaitant, bet neapsiribojant, Druskininkų savivaldybės institucijų sprendimų, reglamentuojančių elektromobilių įkrovimo infrastruktūros plėtrą.
6. Sutarties galiojimo terminas – 10 (dešimt) metų nuo sutarties pasirašymo dienos. Sutarties terminas gali būti pratęstas dar 5 (penkeriems) metams operatoriui pateikus rašytinį prašymą ir gavus Savivaldybės administracijos sutikimą bei tinkamai vykdant visas šioje sutartyje numatytas sąlygas.
7. Elektromobilių įkrovimo įkainius vartotojams nustatys Konkurso laimėtojai. Konkurso laimėtojai įsipareigoja nustatyti ir taikyti pagrįstas, lengvai ir aiškiai palyginamas, skaidrias ir nediskriminacines kainas už elektromobilių įkrovimo paslaugas.
8. Už elektromobilių įkrovimo prieigų projektavimą, elektromobilių įkrovimo stotelių įsigijimą, sumontavimą ir tinkamą naudojimą / eksploatavimą atsakingi konkurso laimėtojai, kurie savo sąskaita ir rizika įsipareigoja iš įstaigų ir institucijų gauti visus būtinus leidimus ir suderinimus, reikalingus įkrovimo stotelių pastatymui, prijungimui ir eksploatavimui.
9. Reikalavimai teikiamų paslaugų kokybei ir viešųjų elektromobilių įkrovimo prieigų vietų įengimui ir eksploatavimui numatyti šioje techninėje specifikacijoje.

**II SKYRIUS**

**REIKALAVIMAI VIEŠŲJŲ ELEKTROMOBILIŲ ĮKROVIMO PRIEIGŲ IR JŲ TINKAMAM FUNKCIONAVIMUI BŪTINOS INFRASTRUKTŪROS PROJEKTAVIMUI**

1. Konkurso laimėtojas turi užtikrinti, kad viešųjų elektromobilių įkrovimo prieigų ir jų tinkamam funkcionavimui būtinos infrastruktūros (toliau – Objektas) projektavimo darbai būtų atliekami vadovaujantis Elektros įrenginių įrengimo bendrosiomis taisyklėmis ir kitais susijusiais galiojančiais teisės aktais, įrangos gamintojų reikalavimais ir rekomendacijomis.
2. Techninė dokumentacija rengiama atsižvelgiant į kiekvienos viešųjų ir pusiau viešųjų elektromobilių įkrovimo stotelės vietos ir projektuojamo Objekto specifiką.
3. Konkurso laimėtojas privalo savo jėgomis gauti visus būtinus leidimus, sąlygas ir derinimus reikalingus Objektą įrengti. Esant nepagrįstiems reikalavimams išduodant būtinus leidimus, sąlygas ir derinimus, Konkurso laimėtojas privalo informuoti apie tai Druskininkų savivaldybės administraciją.

**III SKYRIUS**

**REIKALAVIMAI ELEKTROMOBILIŲ ĮKROVIMO PRIEIGAI**

1. Elektromobilių įkrovimo prieigos statomos ant žemės (tvirto pagrindo).
2. Įrengiamos prieigos turi atitikti atsparumo standartus:
   1. atsparumo smūgiams klasė ne mažesnė kaip IK ≥ 8;
   2. atsparumo drėgmei ir dulkėms klasė ne mažesnė kaip IP ≥ 54.
3. Įkovimo prieigos turi atitikti šiuos standartus:
   1. įrengiant įprastos galios (P – atiduodamoji galia, P=22 kW) įkrovimo prieigas, sąveikumo tikslais elektromobiliams skirtose kintamosios srovės įprastos galios įkrovimo prieigose įrengiami bent kištukiniai lizdai ar transporto priemonės 2 tipo jungtys, kaip aprašyta standarte EN 62196-2:2017;
   2. įrengiant didelės galios (P > 22 kW, P > 49 kW ar P > 149 kW) įkrovimo prieigas, sąveikumo tikslais elektromobiliams skirtose:
      1. nuolatinės srovės įprastos galios įkrovimo prieigose įrengiamos bent kombinuotos kintamosios srovės ir nuolatinės srovės sistemos „Combo 2“ jungtys, kaip aprašyta standarte EN 62196-3:2014;
      2. kintamosios srovės didelės galios įkrovimo prieigose įrengiamos bent 2 tipo jungtys, kaip aprašyta standarte EN 62196-2:2017;
      3. nuolatinės srovės didelės galios įkrovimo prieigose įrengiamos bent kombinuotos kintamosios srovės ir nuolatinės srovės sistemos „Combo 2“ jungtys, kaip aprašyta standarte EN 62196-3:2014.
4. Kai kelios įkrovimo prieigos įrengiamos vienoje įkrovimo stotelėje, turi būti užtikrinta galimybė vienu metu krauti atitinkamą skaičių elektromobilių užtikrinant nurodytą atiduodamąją krovimo galią atskirai kiekvienoje prieigoje.
5. Vadovaujantis Alternatyviųjų degalų įstatymo nuostatomis savivaldybės teritorijoje įrengtos viešosios elektromobilių įkrovimo prieigos privalo būti registruotos Viešųjų elektromobilių įkrovimo prieigų registravimo sistemoje, prieinamoje adresu <https://ev.lakd.lt/>, ir teikti statinius bei dinaminius duomenis.
6. Visi lauke montuojami įrenginiai turi būti suprojektuoti ir pagaminti veikti žemiau nurodytų minimalių aplinkos sąlygų ribose (jeigu reikalavimuose atskirai įrangai nenurodyta kitaip):

Lentelė. Sąlygos, kurioms esant turi veikti įkrovimo prieigos

|  |  |  |
| --- | --- | --- |
| Eil. Nr. | Aplinkos sąlygos | Įrenginių veikimo ribos |
| 1. | Aplinkos temperatūra | -20 – +40 |
| 2. | Elektromagnetinė ir elektrostatinė audra | standartinė |
| 3. | Emisijos (radijo trikdžiai) | CISPR 22 klasė B (EN 55022 arba lygiavertis) |
| 4. | Atsparumas radijo bangų poveikiui | IEC 61000-4-3 (arba lygiavertis) |
| 5. | Atsparumas elektros iškrovoms | IEC 61000-4-4 (arba lygiavertis) |
| 6. | Atsparumas statinei elektrai | IEC 61000-4-2 (arba lygiavertis) |
| 7. | Atsparumas radijo bangų indukcijai | IEC 61000-4-6 (arba lygiavertis) |
| 8. | Veikimo laikas[[1]](#footnote-1) | 24 val. per parą, 7 paras per savaitę, 365 (366) dienas per metus |

**IV SKYRIUS**

**ELEKTROMOBILIŲ ĮKROVIMO PRIEIGOS OPERATORIAUS FUNKCIJOS IR ATSAKOMYBĖS**

1. Konkurso laimėtojas (atskirų konkurso dalių laimėtojai) turi užtikrinti įkrovimo prieigos funkcionavimą ir elektromobilių įkrovimo stotelių infrastruktūros sistemos palaikymą, kuris apima:
   1. sistemos ir mokesčių administravimą, jeigu tokie taikomi;
   2. sistemos integraciją į nacionalinį elektromobilių įkrovimo infrastruktūros tinklą;
   3. apmokėjimo aplinką;
   4. techninės įrangos po garantinį aptarnavimą.
2. Konkurso laimėtojas turi užtikrinti vartotojų aptarnavimą 24 valandas per parą, 7 paras per savaitę, 365 (366) dienas per metus, kuris apima:
   1. duomenų pateikimą apie viešąsias įkrovimo prieigas, jų geografinę vietą ir technines charakteristikas, kurie būtų pasiekiami prie visų įkrovimo prieigų ir atviroje duomenų bazėje;
   2. vartotojų aptarnavimą / konsultavimą telefonu bent lietuvių ir anglų kalbomis;
   3. įrangos taisymą ir kitus būtinus darbus, reikalingus užtikrinti kokybiškam paslaugų teikimui.
3. Konkurso laimėtojas turi užtikrinti elektromobilių įkrovimo stotelių draudimo, infrastruktūros palaikymo ir aptarnavimo sąnaudų dengimą.
4. Konkurso laimėtojas turi užtikrinti vienodas naudojimosi sąlygas visiems vartotojams.
5. Konkurso laimėtojas turi sudaryti sąlygas elektromobilį įkrauti neturint tiesioginės sutarties su elektros energijos tiekėju ir (ar) elektromobilių prieigos operatoriumi, sudarant galimybę už elektromobilio įkrovimo paslaugą atsiskaityti vietoje, neturint išankstinių specialių identifikacinių kortelių ar kitų priemonių.

**V SKYRIUS**

**ELEKTROMOBILIŲ ĮKROVIMO PRIEIGOS NAUDOJIMOSI TVARKA**

1. Operatorius turi užtikrinti, kad jo valdoma elektromobilių įkrovimo įranga galėtų naudotis visi elektra varomų ir įkraunamų automobilių vairuotojai (valdytojai).
2. Ant kiekvienos įkrovimo stotelės turi būti pateikiama naudojimosi instrukcija bent lietuvių ir anglų kalbomis ir pateikiama informacija, pvz., tel. numeris, el. pašto adresas, interneto svetainės adresas ir (ar) kt., kuria vartotojas galėtų kreiptis ir gauti informaciją kaip teisingai naudoti įkrovimo stotelę ar informuoti Operatorių, jei įkrovimo stotelė neveikia ar veikia netinkamai.
3. Vartotojas yra atsakingas už tinkamą elektromobilių įkrovimo stotelių ir įkrovimo kabelio naudojimą. Nustačius pažeidimus, konkurso laimėtojas turi teisę reikalauti iš vartotojo atlyginti padarytą žalą dėl netinkamo krovos stotelės naudojimo ar sugadinimo.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Laikas, kuomet įkrovimo prieiga negalima naudotis dėl vykdomų atnaujinimo darbų ar nuo Operatoriaus nepriklausančių priežasčių, pvz., interneto ryšio ir / ar elektros energijos tiekimo sutrikimų, trečiųjų asmenų padarytos žalos, įkrovimo stotelės ir / ar prieigos gedimo ir pan., nebus laikoma Techninėje specifikacijoje nuodytos veikimo ribos pažeidimu. [↑](#footnote-ref-1)